De Doorns-onluste: ANC wil 'staking' opskort | Maroela Media
“Die ANC doen ‘n beroep op Cosatu en Fawu en Bawusa om die staking op te skort en arbeiders by te staan om onderhandelings te hervat sodat ‘n gemeenskaplike oplossing gevind kan word,” het Marius Fransman, voorsitter van die ANC in die Wes-Kaap, gesê. Fransman sê kriminele het die staking en gevolglike betogings gebruik om “geweld voort te sit en te plunder”. “Die ANC respekteer die reg van werkers om bymekaar te kom, maar in die lig van welwillendheid onder sommige boere en oproerige elemente wat die huidige staking kaap, versoek die ANC ‘n afkoeltydperk en ruimte vir gesprek.”
Fransman sê boere, onder die vaandel van AgriSA, moet die moontlik opskorting van die staking gebruik om met hul arbeiders in gesprek te tree. “Die staking moet eindig en ‘n blywende oplossing moet gevind word, anders kan die onbeplande gevolge aan alle kante toeneem,” het hy gesê.
Die vakbondfederasie Cosatu het aangekondig dat sommige boere ingestem het om die onderhandelings te hervat. “Die probleem is nie die minimumloon nie, maar boere wat weier om billike lone bo die absolute minimum te betaal. Dít het tot die onhoudbare geskil gelei.”
Intussen het die polisie Vrydag steeds die N1-hoofweg by De Doorns ná die geweld Woensdag en Donderdag patrolleer. Die nasionale pad, wat vir verkeer gesluit bly, was Vrydag stil. Klippe, glas en rubberkoeëldoppies het oor die pad gestrooi gelê. Lt.kol. André Traut, woordvoerder van die polisie, het gesê ten minste 118 mense is tot dusver in die Wes-Kaap in verband met die betogings in hegtenis geneem.